Gazetarul Cristian Tudor Popescu a explicat vineri seara la Digi24 ce întrebări i-ar fi pus președintelui Klaus Iohannis dacă ar fi acceptat invitația de a participa la dezbaterea pe care candidatul PNL a avut-o săptămâna aceasta cu un grup restrâns de jurnaliști la Biblioteca Centrală Universitară.

„Acum pot s-o spun, căci nu i-o voi mai adresa niciodată, nu vom avea ocazia să ne întâlnim. L-aș fi întrebat dacă printre obiectivele mandatului său, dacă-l câștigă acum, se numără și eliberarea catedrei de profesor de fizică de la Liceul Brukenthal din Sibiu, pe care o ține ocupată de 19 ani. Așa cum a ținut-o ocupată două luni Primăria Sibiului, în 2014, când candida la Președinție. Că dacă cumva pierde, să se întoarcă la Primărie, deci este o stilistică a președintelui asta, dar aici este vorba de 19 ani și cu cinci ani de mandat acum fac 25 de ani, un sfert de veac, în care catedra de fizică de la Brukenthal rămâne fără titular, că vrea să și-o păstreze domnul Iohannis. Domnul Iohannis care va ieși la pensie, potrivit legii actuale, peste cinci ani, prin urmare nu va mai putea să predea la liceu. Și aș fi fost curios dacă o eliberează. Asta era prima întrebare”, a dezvăluit CTP.

„A doua întrebare ar fi fost: avem două bare de metal, oțel, identice ca formă, culoare, aspect, tot. Una e magnetizată, una nu. Cum ne dăm seama care e aia magnetizată? Că ele se atrag, nu? Dar nu știi care pe care o atrage. Cum faci să-ți dai seama care dintre ele este cea magnetizată?”, a spus CTP.

„Și l-aș mai fi întrebat ce forță stă în spatele dezintegrării radioactive. A uraniului, de pildă. De la reactorul de la Cernavodă, ăla 3, 4, cu chinezii, ce-a fost întrebat pe acolo. Și aș fi așteptat niște răspunsuri foarte bine argumentate din partea dlui Iohannis”, a adăugat CTP, după care a devoalat răspunsul la întrebarea cu barele de metal.

Gazetarul Cristian Tudor Popescu, invitat inițial la discuția de la BCU, a explicat săptămâna aceasta, la Digi24, de ce nu s-a aflat pe lista participanților la dezbaterea organizată de președintele Klaus Iohannis înaintea turului al doilea al alegerilor prezidențiale de duminică.

„Mulți au spus că eu n-am dreptul să comentez acum pentru că am refuzat invitația să fiu acolo. Nu-i adevărat! Am dreptul să comentez pentru că nu m-am dus! Și dacă m-aș fi dus și aș fi rămas până la sfârșit, înscriindu-mă în mis-en-place-ul ăla și-n desfășurarea respectivă, într-adevăr, acum trebuia să tac chitic, n-aveam ce să comentez. Dar eu nu m-am dus!”, a precizat Cristian Tudor Popescu, vineri seara, la Digi24. „S-au evitat multe situații neplăcute acolo”, a mai spus el referindu-se la absența sa de la dezbatere.

CTP a analizat în continuare dezbaterea președintelui și a taxat câteva dintre răspunsurile și atitudinile lui Klaus Iohannis.

Urmăriți mai jos comentariul complet pe această temă al gazetarului Cristian Tudor Popescu, din emisiunea „Cap limpede” de la Digi24:

Citiți și: CTP, la Digi24, despre dezbaterea Vioricăi Dăncilă: O femeie demnă nu agață un bărbat

Minciunile doamnei Dăncilă | CTP: Este marioneta staff-ului de campanie: „Coană Viorico, ai înnebunit?”

Editor: Luana Păvălucă